**Nadina Helen Bakos** (født 1. desember 1977) er en norsk filmskaper, fotograf og historieforteller.

Biografi
--------

Bakos vokste opp i Oslo, og flyttet senere til Os i Østerdalen. Etter et lengre opphold ved filmskolen Média-Centre Dakar i 1998, bestemte hun seg for å bli fotograf. Hun studerte fotografi ved Oslo Fotokunstskole under lærerne Emil Fedida og Bjørn Sterri fra 1998 til 1999. Ett år senere startet hun på Robert Meyer Kunsthøgskole og ble uteksaminert med BA i fotografi i 2003.

Som student interesserte Bakos seg for collage og blandet forskjellige teknikker som fotografi, tekst og tegning i arbeidene sine.

I 2004 ble hun kjent med filmfotografen Odd Geir Sæther. Hun var lærlingen hans frem til 2007. Siden da har hun i hovedsak jobbet med film, både som regissør, fotograf, produsent og manusforfatter. I 2016 etablerte hun filmkollektivet PurpleDragons sammen med Cristo Borrachero og Hilde Serena Maxwell.

Arbeid
------

Bakos har produsert en rekke filmer i tillegg til serier med fotografier. Allerede sommeren 2002, det vil si samme år som hun tok bachelorgraden, presenterte hun og syv medstudenter fra Robert Meyer Kunsthøgskole, utstillingen "Time travel art photo" på Jernbanetorget t-banestasjon. Denne utstillingen førte til at Oslo Sporveier bestemte seg for å bevare kabinettene i gangen mellom øst og vest på Jernbanetorget, slik at flere kunstnere kan stille ut sine arbeider der i fremtiden.

I samarbeid med Odd Geir Sæther produserte hun sin første dokumentariske kortfilm, *Børre og Mona*. Den deltok i filmkonkurransen Prosjekt 101, og var et motsvar til glansbildet presentert under hundreårsmarkering av unionsoppløsningen i 2005. Kortfilmen ble vist på Klingenberg kino som forfilm i desember 2006, og publisert på Dagbladet.no i 2007.

Siden 2016 har Bakos jobbet som uavhengig produsent, manusforfatter, regissør, fotograf og filmfotograf på kortfilmer, dokumentarer og web-serier.

Bakos tilhører gruppen moderne kunstnere som tar opp samfunnsproblemer som spesielt fokus på diskriminering og utenforskap. Våren 2021 laget hun en video fra køen utenfor Fattighuset på Grønland som gikk viralt og ble vist både på NRK Nyheter og Dagbladet.no.

Utstillinger og filmvisninger (utvalg)
--------------------------------------

* 2020: *Love is love,* fotografier i offentlig rom under Oslo Pride 2020
* 2017: *Ei natt*, kunstfilm, filmfotograf for regissør Cristo Borrachero, Short film corner - filmfestivalen i Cannes
* 2016: *Searching for the good life*, sosial kunst prosjekt, Kulturfestivalen Stemmer fra Sagene
* 2013: *Locking doors, hiding and refinding keys*, kunstfilm i samarbeid med billedkunstner Elisabeth Werp, Stenersenmuseet
* 2008. *Ekko*, kunstfilm i samarbeid med billedkunstner Elisabeth Werp, Stenersenmuseet
* 2006: *Børre og Mona*, kort dokumentarfilm i samarbeid med Odd Geir Sæther, Klingenberg kino
* 2002: *Time travel art photo*, fotografier, Jernbanetorget t-banestasjon

Referanser
----------

1. ↑   Proff, besøkt 21. januar 2022[Hentet fra Wikidata]
2. ↑  «Time Travel Art Photo». *Foto.no* **(norsk)**. Besøkt 16. desember 2020.
3. ↑  Nyheter, Heidi Nordby Lunde / ABC (12. desember 2006). «Belyser Oslos skyggeside». *www.abcnyheter.no* **(norsk)**. Besøkt 16. desember 2020.
4. ↑  «Kortfilm: «Børre & Mona»». *Dagbladet* **(norsk)**. 15. september 2016. Besøkt 16. desember 2020.
5. ↑  «Stor pågang til Fattighuset». Besøkt 22. april 2022.
6. ↑  «Pride Art – Skeiv kunst- og kulturformidling på skeives premisser». Besøkt 13. oktober 2021.
7. ↑  NRK (5. april 2013). «Stillheten etterpå». *NRK*. Besøkt 16. desember 2020.
8. ↑  «Ekko fra drømmenes rom». *www.aftenposten.no*. Besøkt 16. desember 2020.

Eksterne lenker
---------------

* (en) Nadina Helen Bakos på Internet Movie Database Rediger på Wikidata